[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.2.2006

SEC(2006) 112 τελικό

Σύσταση

ΓΝΩΜΗ ΤΟΥ ΣΥΜΒΟΥΛΙΟΥ

κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα σύγκλισης της Σλοβενίας, 2005-2008

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ιστορικό

Το Σύμφωνο Σταθερότητας και Ανάπτυξης, το οποίο τέθηκε σε ισχύ την 1η Ιουλίου 1998, βασίζεται στον στόχο της επίτευξης υγιών δημόσιων οικονομικών ως μέσο ενίσχυσης των προϋποθέσεων για σταθερότητα των τιμών και ισχυρή διατηρήσιμη ανάπτυξη, οι οποίες ευνοούν τη δημιουργία απασχόλησης. Το 2005, το σύμφωνο τροποποιήθηκε για πρώτη φορά. Η μεταρρύθμιση αναγνώριζε τη χρησιμότητα του συμφώνου για την εδραίωση της δημοσιονομικής πειθαρχίας, αλλά είχε ως σκοπό την ενίσχυση της αποτελεσματικότητας και των οικονομικών του ερεισμάτων, καθώς επίσης τη διασφάλιση της μακροπρόθεσμης διατηρησιμότητας των δημόσιων οικονομικών.

Ο κανονισμός (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ο οποίος αποτελεί στοιχείο του συμφώνου, ορίζει ότι τα κράτη μέλη υποβάλλουν υποχρεωτικά, στο Συμβούλιο και την Επιτροπή, προγράμματα σταθερότητας ή σύγκλισης, καθώς και ετήσιες επικαιροποιήσεις τους (τα κράτη μέλη που έχουν ήδη υιοθετήσει το ενιαίο νόμισμα υποβάλλουν (επικαιροποιημένα) προγράμματα σταθερότητας, ενώ τα κράτη μέλη που δεν το έχουν υιοθετήσει ακόμη υποβάλλουν (επικαιροποιημένα) προγράμματα σύγκλισης). Το πρώτο πρόγραμμα σύγκλισης της Σλοβενίας υποβλήθηκε τον Μάιο του 2004. Κατ’ εφαρμογή του κανονισμού, το Συμβούλιο εξέδωσε γνώμη επί του προγράμματος στις 5 Ιουλίου 2004 επί τη βάσει σύστασης της Επιτροπής και μετά από διαβουλεύσεις με την Οικονομική και Δημοσιονομική Επιτροπή. Βάσει της ίδιας διαδικασίας, τα προγράμματα σταθερότητας και σύγκλισης αξιολογούνται από την Ευρωπαϊκή Επιτροπή και εξετάζονται από την προαναφερθείσα επιτροπή, ενώ το Συμβούλιο έχει την ευχέρεια να τα εξετάσει.

Στα εν λόγω προγράμματα, τα κράτη μέλη καλούνται να καθορίσουν τον μεσοπρόθεσμο στόχο τον οποίον θέτουν για τη δημοσιονομική τους κατάσταση και να προσδιορίσουν τα μέτρα που σκοπεύουν να εφαρμόσουν προκειμένου να επιτύχουν και να διατηρήσουν το στόχο αυτό, περιλαμβανομένων των συνοδευτικών οικονομικών παραδοχών. Μετά τη μεταρρύθμιση του συμφώνου, ο μεσοπρόθεσμος στόχος πρέπει να διαφοροποιείται για τα επιμέρους κράτη μέλη με γνώμονα την οικονομική και δημοσιονομική ανομοιογένεια που υπάρχει στην Ένωση, περιλαμβανομένου του στοιχείου του κινδύνου που η δημοσιονομική πολιτική συνεπάγεται για τη διατηρησιμότητα. Άλλο στοιχείο της μεταρρύθμισης είναι το ότι πρέπει, αφενός, να επιτυγχάνεται συμμετρικότερη προσέγγιση σε σχέση με τη δημοσιονομική πολιτική κατά τη διάρκεια του οικονομικού κύκλου, με την τήρηση αυξημένης δημοσιονομικής πειθαρχίας σε περιόδους ευνοϊκής οικονομικής συγκυρίας και, αφετέρου, να λαμβάνονται υπόψη «μείζονες διαρθρωτικές μεταρρυθμίσεις» με επαληθεύσιμα αποτελέσματα για τη μακροπρόθεσμη διατηρησιμότητα ενόψει πρόσκαιρων αποκλίσεων από το μεσοπρόθεσμο στόχο ή από την πορεία προσαρμογής για την επίτευξή του.

Λαμβάνοντας υπόψη τις φθινοπωρινές προβλέψεις των υπηρεσιών της Επιτροπής του 2005, τον κώδικα δεοντολογίας[2], την από κοινού συμφωνηθείσα μεθοδολογία για την εκτίμηση της δυνητικής παραγωγής και των κυκλικά προσαρμοσμένων αποτελεσμάτων και τους γενικούς προσανατολισμούς των οικονομικών πολιτικών που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008, η Επιτροπή εξέτασε την προσφάτως υποβληθείσα επικαιροποίηση του προγράμματος σύγκλισης της Σλοβενίας και, επί τη βάσει της κατωτέρω αξιολόγησης, εξέδωσε σύσταση για γνώμη του Συμβουλίου επί της εν λόγω επικαιροποίησης.

Αξιολόγηση

1. Η δεύτερη επικαιροποίηση του προγράμματος σύγκλισης της Σλοβενίας, που καλύπτει την περίοδο 2005-2008, υποβλήθηκε στις 8 Δεκεμβρίου 2005. Το επικαιροποιημένο πρόγραμμα ανταποκρίνεται εν γένει στις απαιτήσεις του προτύπου διάρθρωσης και παροχής δεδομένων που θεσπίζει ο νέος κώδικας δεοντολογίας για τα προγράμματα σταθερότητας και σύγκλισης[3].

2. Στη γνώμη που εξέδωσε στις 8 Μαρτίου 2005 για το προηγούμενο επικαιροποιημένο πρόγραμμα σύγκλισης, που κάλυπτε την περίοδο 2004-2007, το Συμβούλιο κάλεσε τη Σλοβενία (i) να εκμεταλλευθεί κάθε ευκαιρία προκειμένου να επισπευσθεί η μείωση του ελλείμματος γενικής κυβέρνησης και (ii) να λάβει περαιτέρω μέτρα βελτίωσης της μακροπρόθεσμης διατηρησιμότητας των δημόσιων οικονομικών, περιλαμβανομένης της μεταρρύθμισης των συστημάτων συντάξεων και υγείας.

3. Μετά από ύφεση συνδεόμενη με τη μετάβαση στην ελεύθερη οικονομία στις αρχές της δεκαετίας του ’90, η οικονομία της Σλοβενίας επανήλθε πλήρως σε εύρωστους ρυθμούς αύξησης του ΑΕΠ, ανερχόμενους κατά μέσο όρο σε 4 % κατά τη διάρκεια της τελευταίας δεκαετίας. Οι πληθωριστικές πιέσεις μειώθηκαν επιτυχώς, ενώ στα τέλη του 2005 η αύξηση των τιμών καταναλωτή πλησίασε τον μέσο όρο της ΕΕ . Το αποτέλεσμα γενικής κυβέρνησης επιδεινώθηκε το 1997 και έκτοτε παρέμεινε αρνητικό. Τα ελλείμματα την περίοδο 2000-2004 ανέρχονταν κατά μέσο όρο σε 3% του ΑΕΠ σε βάση ΕΣΛ 95.

4. Το μακροοικονομικό σενάριο σύμφωνα με το οποίο η αύξηση του ΑΕΠ προβλέπεται ότι θα παραμείνει γύρω στο 4% καθ’ όλη την περίοδο που καλύπτει το πρόγραμμα σε συνδυασμό με ζωηρή εγχώρια ζήτηση, θεωρείται εύλογο. Οι κυκλικές συνθήκες κατά πάσα πιθανότητα θα βελτιωθούν βαθμιαία. Το αρνητικό κενό παραγωγής που εκτιμάται ότι το 2005 ήταν 1% του ΑΕΠ, προβλέπεται ότι θα μειωθεί έως τα τέλη της περιόδου. Οι παραδοχές όσον αφορά την ανάπτυξη δεν λαμβάνουν υπόψη τον αντίκτυπο ενός προγράμματος μεταρρύθμισης που εγκρίθηκε τον Οκτώβριο του 2005 και αναμένεται να επιταχύνει τον ρυθμό ανάπτυξης σε ποσοστό ανώτερο του 5% κατά μέσο όσο μετά το 2008. Αυτό φαίνεται κάπως αισιόδοξο, ιδίως εξαιτίας του ότι το πρόγραμμα δεν παρέχει λεπτομέρειες ως προς τον τρόπο με τον οποίο οι διαρθρωτικές μεταρρυθμίσεις μπορούν να επηρεάσουν την (δυνητική) ανάπτυξη.

5. Το 2005, ο πληθωρισμός παρουσίασε αστάθεια αλλά συνέχισε να μειώνεται κατά μέσο όρο, φθάνοντας το 2,5% στα τέλη του έτους (3,7% το 2004). Η κυβέρνηση συνέχισε να ακολουθεί με αποφασιστικότητα την οδό της σύνεσης όσον αφορά τη ρύθμιση της αύξησης των ελεγχόμενων τιμών και των μεταβολών στην έμμεση φορολογία. Επιπλέον, στη συγκράτηση του πληθωρισμού συνέβαλαν τακτικές αναπροσαρμογές των ειδικών φόρων κατανάλωσης ώστε να αντισταθμισθούν οι επιπτώσεις των υψηλών τιμών του πετρελαίου. Επιπλέον, η συμμετοχή στον ΜΣΙ ΙΙ ενίσχυσε τον αντιπληθωρισμό. Το έθνικό νόμισμα, το τόλαρ, διατηρήθηκε πολύ κοντά στην κεντρική ισοτιμία των 239,64 SIT/EUR από τότε που η Σλοβενία εισήλθε στον ΜΣΙ ΙΙ, στις 28 Ιουνίου 2004. Το άνοιγμα των μακροπρόθεσμων επιτοκίων κυμάνθηκε γύρω στις 100 μονάδες βάσης, και ενίοτε σε πολύ χαμηλότερο επίπεδο, από τον Απρίλιο του 2004 και μετά, ακολουθώντας κατά πόδας την εξέλιξη του συντελεστή απόδοσης ομολόγων στη ζώνη του ευρώ. Οι νομισματικές αρχές αναγνωρίζουν ότι υφίστανται περιορισμοί ως προς την προσαρμογή των βασικών επιτοκίων προκειμένου να διατηρηθεί υπό έλεγχο ο πληθωρισμός ενόψει της ένταξης στην ΟΝΕ. Μέσα στον χρονικό ορίζοντα του προγράμματος προβλέπεται ότι ο πληθωρισμός θα σταθεροποιηθεί σε 2,5% περίπου, ποσοστό θεωρούμενο ρεαλιστικό. Ωστόσο πρέπει να επιδιωχθεί περαιτέρω άρση των διαρθρωτικών δυσκαμψιών που εξακολουθούν να υφίστανται. Όσον αφορά την εισαγωγή του ευρώ στις αρχές του 2007, το πρόγραμμα παρουσιάζει ως αποφασιστικούς παράγοντες τη συγκράτηση των μισθών και τα υγιή δημόσια οικονομικά.

6. Όσον αφορά την εκτέλεση του προϋπολογισμού το 2005, το έλλειμμα γενικής κυβέρνησης για το έτος αυτό εκτιμάται σε 1,7% του ΑΕΠ στις φθινοπωρινές προβλέψεις των υπηρεσιών της Επιτροπής του 2005, έναντι 2,1% του ΑΕΠ που αποτελούσε τον στόχο του προηγούμενου επικαιροποιημένου προγράμματος σύγκλισης. Το προσωρινό αποτέλεσμα είναι καλύτερο από το αναμενόμενο διότι τα έσοδα είχαν υποεκτιμηθεί λόγω του νέου καθεστώτος άμεσης φορολογίας που τέθηκε σε ισχύ τον Ιανουάριο του 2005.

7. Σκοπός του επικαιροποιημένου προγράμματος είναι, αφενός, να δημιουργηθούν οι προϋποθέσεις για την επιτυχή ένταξη στην ΟΝΕ και, αφετέρου, το επίπεδο των εισοδημάτων να φθάσει τον μέσο όρο της ΕΕ. Η δημοσιονομική στρατηγική αποσκοπεί στη διατήρηση του ελλείμματος γενικής κυβέρνησης αρκετά κάτω από το 3 % του ΑΕΠ και στην επίτευξη του μεσοπρόθεσμου στόχου (ΜΠΣ) όσον αφορά την δημοσιονομική κατάσταση κατά την έννοια του συμφώνου σταθερότητας και ανάπτυξης, έως το 2008. Προς τον σκοπό αυτόν το πρόγραμμα εξαγγέλλει μέτρα φορολογικής μεταρρύθμισης που οδηγούν σε μείωση του μεριδίου των εσόδων ως ποσοστού του ΑΕΠ κατά 1,8%, καθώς και μέτρα σχετικά με τις δαπάνες που συνεπάγονται μείωση του δείκτη δαπανών κατά 2,5% του ΑΕΠ. Το πρόγραμμα προβλέπει ότι η πορεία εξυγίανσης θα έχει οπισθοβαρή χαρακτήρα. Αναμένεται ότι στις αρχές της περιόδου του προγράμματος, το έλλειμμα γενικής κυβέρνησης θα διατηρηθεί γύρω στο 1,7% του ΑΕΠ και ότι στη συνέχεια θα μειωθεί με αργούς ρυθμούς σε 1,4% το 2007 και σε 1,0% του ΑΕΠ το 2008. Σε σύγκριση με το προηγούμενο, το νέο επικαιροποιημένο πρόγραμμα μεταθέτει κατά ένα έτος τον στόχο επίτευξης ελλείμματος ίσου προς 1% του ΑΕΠ με βασικά αμετάβλητο το μακροοικονομικό σενάριο.

8. Όπως προκύπτει από τους υπολογισμούς των υπηρεσιών της Επιτροπής που πραγματοποιήθηκαν με την από κοινού συμφωνηθείσα μεθοδολογία και με βάση τις πληροφορίες που παρέχει το πρόγραμμα, το διαρθρωτικό αποτέλεσμα, δηλαδή σε κυκλικά προσαρμοσμένους όρους και χωρίς να ληφθούν υπόψη τα έκτακτα και λοιπά προσωρινά μέτρα, προβλέπεται ότι θα βελτιωθεί κατά 0,2 εκατοστιαίες μονάδες του ΑΕΠ κατά την περίοδο που καλύπτει το πρόγραμμα. Το 2005, το διαρθρωτικό έλλειμμα ανήλθε σε 1¼% του ΑΕΠ. Μετά από ελαφρά επιδείνωσή του σε 1½% του ΑΕΠ το 2006, αναμένεται ότι το έλλειμμα θα παρουσιάσει, στη συνέχεια, βαθμιαία βελτίωση. Το νέο πρόγραμμα προσδιορίζει ως μεσοπρόθεσμο στόχο (ΜΣΠ) για τη δημοσιονομική κατάσταση κατά την έννοια του συμφώνου σταθερότητας και ανάπτυξης την επίτευξη διαρθρωτικού ελλείμματος ίσου προς 1,0% του ΑΕΠ έως το 2008. Δεδομένου ότι ο ΜΠΣ του προγράμματος είναι απαιτητικότερος από το ελάχιστο όριο (που εκτιμάται ως έλλειμμα 2% του ΑΕΠ σχεδόν), η επίτευξή του θα εκπληρώσει και τον στόχο της δημιουργίας περιθωρίου ασφαλείας σε περίπτωση εμφάνισης υπερβολικού ελλείμματος. Ο μεσοπρόθεσμος στόχος του προγράμματος τίθεται σε ενδεδειγμένο επίπεδο, διότι βρίσκεται εντός του φάσματος που προβλέπεται για τα κράτη μέλη που μετέχουν στην ευρωζώνη ή στον ΜΣΙ II στο σύμφωνο σταθερότητας και ανάπτυξης και στον κώδικα δεοντολογίας. Επιπλέον, αντικατοπτρίζει καταλλήλως τον δείκτη χρέους και τη μέση δυνητική αύξηση της παραγωγής μακροπρόθεσμα.

9. Οι κίνδυνοι που συνδέονται με τους δημοσιονομικούς στόχους είναι εν γένει ισορροπημένοι. Τα τελευταία χρόνια η Σλοβενία παρουσίασε δημοσιονομικά αποτελέσματα καλύτερα από το αναμενόμενο, μεταξύ άλλων, χάρη σε έναν αποτελεσματικό δημοσιονομικό μηχανισμό περιορισμού των δαπανών γενικής κυβέρνησης σε περίπτωση απροσδόκητης μείωσης των εσόδων. Επιπλέον, οι παραδοχές όσον αφορά την ανάπτυξη πιθανόν να αποδειχθούν καλύτερες από το αναμενόμενο εάν εφαρμοσθούν εγκαίρως οι διαρθρωτικές μεταρρυθμίσεις. Ωστόσο, η έλλειψη σαφήνειας ως προς τα χρονοδιαγράμματα για τις περικοπές στις κρατικές δαπάνες που θα αντισταθμίσουν τις απώλειες εσόδων εξαιτίας της φορολογικής μεταρρύθμισης και, ιδίως, η πρόσφατη απόφαση να εφαρμοσθεί εκ νέου ο μηχανισμός αναπροσαρμογής των συντάξεων με βάση τους μισθούς, ενδέχεται να δυσχεράνουν την επίτευξη των στόχων. Συγκεκριμένα, το υψηλό μερίδιο των υποχρεωτικών δαπανών (πάνω από 80% των συνολικών δαπανών) οφείλεται στο δύσκαμπτο κανονιστικό πλαίσιο ως προς την αναδιάρθρωση του οποίου για περισσότερη ευελιξία, δεν έχει ακόμη επιτευχθεί πολιτική ομοφωνία.

10. Με βάση αυτή την αξιολόγηση κινδύνου, ο δημοσιονομικός προσανατολισμός του επικαιροποιημένου προγράμματος θεωρείται ότι παρέχει επαρκές περιθώριο ασφαλείας ώστε το έλλειμμα να μην υπερβεί το όριο του 3% του ΑΕΠ υπό κανονικές μακροοικονομικές διακυμάνσεις, καθ' όλη την περίοδο του προγράμματος. Η στρατηγική θεωρείται, επίσης, κατάλληλη ώστε να εξασφαλισθεί η επίτευξη του ΜΠΣ του επικαιροποιημένου προγράμματος το 2008, κατά τα προβλεπόμενα. Ωστόσο, ο ρυθμός προσαρμογής για την επίτευξη του ΜΠΣ του προγράμματος δεν ανταποκρίνεται πλήρως στις επιταγές του συμφώνου σταθερότητας και ανάπτυξης, το οποίο θέτει ως όριο αναφοράς το 0,5% του ΑΕΠ για την ετήσια βελτίωση του διαρθρωτικού αποτελέσματος στη ζώνη του ευρώ και στα κράτη μέλη του ΜΣΙ ΙΙ και ορίζει ότι η προσαρμογή επιβάλλεται να είναι μεγαλύτερη σε περιόδους ευνοϊκής οικονομικής συγκυρίας. Μολονότι οι κυκλικές συνθήκες βελτιώνονται σταθερά κατά τη διάρκεια του προγράμματος, το διαρθρωτικό αποτέλεσμα προγραμματίζεται να βελτιωθεί μόνον κατά 0,25% του ΑΕΠ.

11. Το πρόγραμμα επικαλείται μια προσωρινή απόκλιση για «μείζονες διαρθρωτικές μεταρρυθμίσεις», κατά την έννοια του αναθεωρημένου συμφώνου σταθερότητας και ανάπτυξης και του νέου κώδικα δεοντολογίας. Η απόκλιση από το όριο του συμφώνου όσον αφορά την ταχύτητα της διαρθρωτικής προσαρμογής οφείλεται στην πρόσθετη δημοσιονομική προσπάθεια που απαιτείται προκειμένου να αντιμετωπισθεί η μείωση των εσόδων εξαιτίας της φορολογικής μεταρρύθμισης και το αρνητικό κενό παραγωγής που αναμένεται ότι θα κλείσει μόνον στα τέλη της περιόδου που καλύπτει το πρόγραμμα. Ωστόσο, οι διαρθρωτικές μεταρρυθμίσεις στις οποίες βασίζεται η προσωρινή απόκλιση δεν παρουσιάζονται αρκετά λεπτομερώς. Εκτός αυτού, το πρόγραμμα δεν περιλαμβάνει ανάλυση κόστους-ωφελείας ούτε αποδείξεις του σημαντικού ευεργετικού αντίκτυπου στη μακροπρόθεσμη διατηρησιμότητα των δημόσιων οικονομικών. Ως εκ τούτου, η προσωρινή απόκλιση από την πορεία προσαρμογής προς τον ΜΠΣ του προγράμματος δεν ανταποκρίνεται στις επιταγές του αναθεωρημένου συμφώνου σταθερότητας και ανάπτυξης.

12. Το ακαθάριστο δημόσιο χρέος είναι σχετικά χαμηλό και θα παραμείνει σε ανάλογο επίπεδο καθ' όλη την περίοδο αναφοράς του προγράμματος. Εκτιμάται ότι το 2005 το χρέος μειώθηκε σε 29,3% του ΑΕΠ. Το πρόγραμμα προβλέπει ελαφρά αύξηση του δείκτη χρέους κατά την επόμενη διετία, με κορύφωσή του στο 29,8% του ΑΕΠ το 2007. Κατά το 2008 το χρέος θα μειωθεί σε 29,4 % χάρη σε μια προβλεπόμενη ευνοϊκή προσαρμογή ροών-αποθεμάτων.

13. Σε ό,τι αφορά τη διατηρησιμότητα των δημόσιων οικονομικών, εκτιμάται ότι η Σλοβενία αντιμετωπίζει μεγάλο κίνδυνο εξαιτίας του προβλεπόμενου δημοσιονομικού κόστους της δημογραφικής γήρανσης. Ο σχετικά χαμηλός δείκτης χρέους θα συμβάλλει στον περιορισμό του δημοσιονομικού αντίκτυπου της γήρανσης του πληθυσμού. Η Σλοβενία, ωστόσο, θα αντιμετωπίσει ούτως ή άλλως μια πολύ μεγάλη αύξηση των κρατικών δαπανών. Μολονότι η μεταρρύθμιση του συστήματος συντάξεων το 1999 περιόρισε σε μεγάλο βαθμό τη μελλοντική αύξηση των δαπανών αυτών, τα αποτελέσματά της αντισταθμίστηκαν εν μέρει από έναν νέο κανόνα αναπροσαρμογής των συντάξεων (μετάβαση από μερική σε πλήρη αναπροσαρμογή των συντάξεων με βάση τους μισθούς). Όπως αναγνωρίζεται στο πρόγραμμα, σε κάποιο σημείο θα χρειασθούν περαιτέρω μεταβολές στα συστήματα συντάξεων προκειμένου να συγκρατηθεί μελλοντικά η αύξηση των κρατικών δαπανών και να μειωθεί ο κίνδυνος για τη μακροπρόθεσμη διατηρησιμότητα. Εάν δεν ληφθούν περαιτέρω μέτρα για την ελάττωση των πιέσεων που ασκούνται από πλευράς δαπανών που σχετίζονται με την δημογραφική γήρανση, θα τεθεί σε κίνδυνο η μακροπρόθεσμη διατηρησιμότητα των δημόσιων οικονομικών Ο προσεκτικός προγραμματισμός και η έγκαιρη λήψη μέτρων διαδραματίζουν αποφασιστικό ρόλο στο θέμα αυτό.

14. Τα σχεδιαζόμενα μέτρα στον τομέα των δημόσιων οικονομικών συμβαδίζουν εν πολλοίς με τους γενικούς προσανατολισμούς των οικονομικών πολιτικών, που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008. Ωστόσο, η μακροπρόθεσμη διατηρησιμότητα των δημόσιων οικονομικών δεν προσδιορίζεται ρητά ως πολιτική προτεραιότητας. Τα μέτρα παραμένουν ασαφή και δεν επιτρέπουν την αξιολόγηση της σκοπιμότητας της υπόψη στρατηγικής μακροπρόθεσμα.

15. Το εθνικό πρόγραμμα μεταρρυθμίσεων της Σλοβενίας, που υποβλήθηκε στις 28 Οκτωβρίου 2005 στο πλαίσιο της ανανεωμένης στρατηγικής της Λισσαβόνας για την ανάπτυξη και την απασχόληση, θέτει ως βασική προτεραιότητα την υιοθέτηση του ευρώ το 2007. Το επικαιροποιημένο πρόγραμμα σύγκλισης, σκοπός του οποίου είναι να δημιουργηθούν οι προϋποθέσεις για την επιτυχή ένταξη στην ΟΝΕ βελτιώνοντας, μεταξύ άλλων, την ποιότητα των δημόσιων οικονομικών, συνδέεται στενά με το εθνικό πρόγραμμα μεταρρυθμίσεων και τον περιεκτικό κατάλογο μέτρων πολιτικής που αυτό περιλαμβάνει. Δεδομένου, όμως, ότι ορισμένα μέτρα έχουν μείνει σε μεγάλο βαθμό απροσδιόριστα, οι δημοσιονομικές συνέπειες των δράσεων που περιλαμβάνονται στο εθνικό πρόγραμμα μεταρρυθμίσεων δεν έχουν ληφθεί υπόψη στις δημοσιονομικές προβλέψεις του προγράμματος σύγκλισης.

Το επικαιροποιημένο πρόγραμμα αποβλέπει στη συγκράτηση του πληθωρισμού κοντά στον κοινοτικό μέσο όρο και, ταυτόχρονα, στη βαθμιαία προσαρμογή των δημόσιων οικονομικών. Με βάση την ανωτέρω εκτίμηση, διατυπώνεται προς τη Σλοβενία η σύσταση:

i) να σημειώσει ταχύτερη πρόοδο όσον αφορά την επίτευξη του ΜΠΣ του προγράμματος, ιδίως μέσω του προσδιορισμού και της εφαρμογής των μέτρων στα οποία βασίζεται η προγραμματιζόμενη μείωση του δείκτη δαπανών, καθώς και μέσω της καταβολής μιας εμπροσθοβαρούς προσπάθειας προσαρμογής,

ii) να λάβει περαιτέρω μέτρα για τη βελτίωση της μακροπρόθεσμης διατηρησιμότητας των δημόσιων οικονομικών, ιδίως σε σχέση με το σύστημα συντάξεων.

Σύσταση

ΓΝΩΜΗ ΤΟΥ ΣΥΜΒΟΥΛΙΟΥ

κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα σύγκλισης της Σλοβενίας, 2005-2008

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[4], και ιδίως το άρθρο 9 παράγραφος 3,

τη σύσταση της Επιτροπής,

Αφού ζήτησε τη γνώμη της Οικονομικής και Δημοσιονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

16. Μετά από ύφεση συνδεόμενη με τη μετάβαση στην ελεύθερη οικονομία στις αρχές της δεκαετίας του ’90, η οικονομία της Σλοβενίας επανήλθε πλήρως σε εύρωστους ρυθμούς αύξησης του ΑΕΠ, ανερχόμενους κατά μέσο όρο σε 4 % κατά τη διάρκεια της τελευταίας δεκαετίας. Οι πληθωριστικές πιέσεις μειώθηκαν επιτυχώς, ενώ στα τέλη του 2005 η αύξηση των τιμών καταναλωτή πλησίασε τον μέσο όρο της ΕΕ . Το αποτέλεσμα γενικής κυβέρνησης επιδεινώθηκε το 1997 και έκτοτε παρέμεινε αρνητικό. Τα ελλείμματα την περίοδο 2000-2004 ανέρχονταν κατά μέσο όρο σε 3% του ΑΕΠ σε βάση ΕΣΛ 95.

17. Στη γνώμη που εξέδωσε στις 8 Μαρτίου 2005 για το προηγούμενο επικαιροποιημένο πρόγραμμα σύγκλισης, που κάλυπτε την περίοδο 2004-2007, το Συμβούλιο κάλεσε τη Σλοβενία (i) να εκμεταλλευθεί κάθε ευκαιρία προκειμένου να επισπευσθεί η μείωση του ελλείμματος γενικής κυβέρνησης και (ii) να λάβει περαιτέρω μέτρα βελτίωσης της μακροπρόθεσμης διατηρησιμότητας των δημόσιων οικονομικών, περιλαμβανομένης της μεταρρύθμισης των συστημάτων συντάξεων και υγείας.

18. Όσον αφορά την εκτέλεση του προϋπολογισμού το 2005, το έλλειμμα γενικής κυβέρνησης για το έτος αυτό εκτιμάται σε 1,7% του ΑΕΠ στις φθινοπωρινές προβλέψεις των υπηρεσιών της Επιτροπής του 2005, έναντι 2,1% του ΑΕΠ που αποτελούσε τον στόχο του προηγούμενου επικαιροποιημένου προγράμματος σύγκλισης. Το προσωρινό αποτέλεσμα είναι καλύτερο από το αναμενόμενο διότι τα έσοδα είχαν υποεκτιμηθεί λόγω του νέου καθεστώτος άμεσης φορολογίας που τέθηκε σε ισχύ τον Ιανουάριο του 2005.

19. Στις [14 Φεβρουαρίου 2006] το Συμβούλιο εξέτασε το επικαιροποιημένο πρόγραμμα σύγκλισης της Σλοβενίας, το οποίο καλύπτει την περίοδο 2005-2008. Το επικαιροποιημένο πρόγραμμα ανταποκρίνεται εν γένει στις απαιτήσεις του προτύπου διάρθρωσης και παροχής δεδομένων που θεσπίζει ο νέος κώδικας δεοντολογίας για τα προγράμματα σταθερότητας και σύγκλισης[5].

20. Το μακροοικονομικό σενάριο στο οποίο θεμελιώνεται το πρόγραμμα προβλέπει σταθερούς ρυθμούς αύξησης του πραγματικού ΑΕΠ, περίπου 4% μετά το 2005. Το υπόψη σενάριο, αξιολογούμενο υπό το πρίσμα των στοιχείων που είναι διαθέσιμα σήμερα, φαίνεται να στηρίζεται σε αξιόπιστες παραδοχές για την οικονομική ανάπτυξη. Οι κυκλικές συνθήκες κατά πάσα πιθανότητα θα βελτιωθούν βαθμιαία. Το αρνητικό κενό παραγωγής που εκτιμάται ότι το 2005 ήταν 1% του ΑΕΠ, προβλέπεται ότι θα μειωθεί έως τα τέλη της περιόδου. Οι προβλέψεις του προγράμματος για τον πληθωρισμό θεωρούνται επίσης ρεαλιστικές. Όσον αφορά «μείζονες διαρθρωτικές μεταρρυθμίσεις» κατά την έννοια του συμφώνου σταθερότητας και ανάπτυξης, το πρόγραμμα περιλαμβάνει εκτενείς κοινωνικοοικονομικές μεταρρυθμίσεις που αποβλέπουν στην τόνωση της ανταγωνιστικότητας της σλοβενικής βιομηχανίας, των οποίων η εφαρμογή άρχισε το 2005. Αναμένεται ότι οι μεταρρυθμίσεις αυτές θα οδηγήσουν σε ετήσια αύξηση του ΑΕΠ πάνω από 5% κατά μέσο όρο, από το 2008 και μετά. Η ανάλυση στην οποία βασίζεται το πρόγραμμα δεν είναι αρκούντως λεπτομερής ενώ οι προβλέψεις για τον αναμενόμενο αντίκτυπο στην ανάπτυξη της οικονομίας θεωρούνται πολύ αισιόδοξες.

21. Σκοπός του επικαιροποιημένου προγράμματος είναι, αφενός, να δημιουργηθούν οι προϋποθέσεις για την επιτυχή ένταξη στην ΟΝΕ και, αφετέρου, το επίπεδο των εισοδημάτων να φθάσει τον μέσο όρο της ΕΕ. Η δημοσιονομική στρατηγική αποσκοπεί στη διατήρηση του ελλείμματος γενικής κυβέρνησης αρκετά κάτω από το 3 % του ΑΕΠ και στην επίτευξη του μεσοπρόθεσμου στόχου (ΜΠΣ) όσον αφορά την δημοσιονομική κατάσταση κατά την έννοια του συμφώνου σταθερότητας και ανάπτυξης, έως το 2008. Προς τον σκοπό αυτόν το πρόγραμμα εξαγγέλλει μέτρα φορολογικής μεταρρύθμισης που οδηγούν σε μείωση του μεριδίου των εσόδων ως ποσοστού του ΑΕΠ κατά 1,8%, καθώς και μέτρα σχετικά με τις δαπάνες που συνεπάγονται μείωση του δείκτη δαπανών κατά 2,5% του ΑΕΠ. Το πρόγραμμα προβλέπει ότι η πορεία εξυγίανσης θα έχει οπισθοβαρή χαρακτήρα. Αναμένεται ότι στις αρχές της περιόδου του προγράμματος, το έλλειμμα γενικής κυβέρνησης θα διατηρηθεί γύρω στο 1,7% του ΑΕΠ και ότι στη συνέχεια θα μειωθεί με αργούς ρυθμούς σε 1,4% το 2007 και σε 1,0% του ΑΕΠ το 2008. Σε σύγκριση με το προηγούμενο, το νέο επικαιροποιημένο πρόγραμμα μεταθέτει κατά ένα έτος τον στόχο επίτευξης ελλείμματος ίσου προς 1% του ΑΕΠ με βασικά αμετάβλητο το μακροοικονομικό σενάριο.

22. Κατά την χρονική περίοδο που καλύπτει το πρόγραμμα, το διαρθρωτικό αποτέλεσμα (δηλαδή το κυκλικά προσαρμοσμένο αποτέλεσμα, μη συμπεριλαμβανομένων των τυχόν εκτάκτων και λοιπών προσωρινών μέτρων), υπολογιζόμενο σύμφωνα με την από κοινού συμφωνηθείσα μεθοδολογία, προβλέπεται να βελτιωθεί κατά ¼% του ΑΕΠ. Το πρόγραμμα καθορίζει ως μεσοπρόθεσμο στόχο (ΜΠΣ) για τη δημοσιονομική κατάσταση διαρθρωτικό έλλειμμα ύψους 1% του ΑΕΠ και επιδιώκει την επίτευξή του έως το 2008. Δεδομένου ότι ο ΜΠΣ του προγράμματος είναι απαιτητικότερος από το ελάχιστο όριο (που εκτιμάται ως έλλειμμα 2% του ΑΕΠ σχεδόν), η επίτευξή του θα εκπληρώσει και τον στόχο της δημιουργίας περιθωρίου ασφαλείας σε περίπτωση εμφάνισης υπερβολικού ελλείμματος. Ο μεσοπρόθεσμος στόχος του προγράμματος τίθεται σε ενδεδειγμένο επίπεδο, δεδομένου ότι βρίσκεται εντός του φάσματος που προβλέπεται για τα κράτη μέλη που μετέχουν στην ευρωζώνη ή στον μηχανισμό ERM II σύμφωνα με το σύμφωνο σταθερότητας και ανάπτυξης και τον κώδικα δεοντολογίας. Επιπλέον αντικατοπτρίζει καταλλήλως τον δείκτη χρέους και τη μέση δυνητική αύξηση της παραγωγής μακροπρόθεσμα.

23. Οι κίνδυνοι στους οποίους υπόκεινται οι δημοσιονομικές προβλέψεις του προγράμματος κρίνονται σε γενικές γραμμές ισορροπημένοι. Τα τελευταία έτη η Σλοβενία παρουσίασε δημοσιονομικά αποτελέσματα καλύτερα από το αναμενόμενο, μεταξύ άλλων, χάρη σε έναν αποτελεσματικό δημοσιονομικό μηχανισμό περιορισμού των δαπανών γενικής κυβέρνησης σε περίπτωση απροσδόκητης μείωσης των εσόδων. Επιπλέον, οι παραδοχές όσον αφορά την ανάπτυξη πιθανόν να αποδειχθούν καλύτερες από το αναμενόμενο εάν εφαρμοσθούν εγκαίρως οι διαρθρωτικές μεταρρυθμίσεις. Ωστόσο, η έλλειψη σαφήνειας ως προς τα χρονοδιαγράμματα για τις περικοπές στις κρατικές δαπάνες που θα αντισταθμίσουν τις απώλειες εσόδων εξαιτίας της φορολογικής μεταρρύθμισης και, ιδίως, η πρόσφατη απόφαση να εφαρμοσθεί εκ νέου ο μηχανισμός αναπροσαρμογής των συντάξεων με βάση τους μισθούς, ενδέχεται να δυσχεράνουν την επίτευξη των στόχων. Συγκεκριμένα, το υψηλό μερίδιο των υποχρεωτικών δαπανών (πάνω από 80% των συνολικών δαπανών) οφείλεται στο δύσκαμπτο κανονιστικό πλαίσιο ως προς την αναδιάρθρωση του οποίου για περισσότερη ευελιξία, δεν έχει ακόμη επιτευχθεί πολιτική ομοφωνία.

24. Με βάση αυτή την αξιολόγηση κινδύνου, ο δημοσιονομικός προσανατολισμός του προγράμματος θεωρείται ότι παρέχει επαρκές περιθώριο ασφαλείας ώστε το έλλειμμα να μην υπερβεί το όριο του 3% του ΑΕΠ υπό κανονικές μακροοικονομικές διακυμάνσεις καθ’ όλη την περίοδο του προγράμματος. Η στρατηγική θεωρείται, επίσης, κατάλληλη για την επίτευξη του ΜΠΣ του προγράμματος το 2008, κατά τα προβλεπόμενα. Ωστόσο, ο ρυθμός προσαρμογής για την επίτευξη του ΜΠΣ που συνάγεται από το πρόγραμμα δεν ανταποκρίνεται πλήρως στο σύμφωνο σταθερότητας και ανάπτυξης, το οποίο ορίζει ότι, για τα κράτη μέλη που μετέχουν στην ευρωζώνη ή στον μηχανισμό ΜΣΙ II, η ετήσια βελτίωση του διαρθρωτικού αποτελέσματος πρέπει να είναι 0,5% του ΑΕΠ, ποσοστό που αποτελεί τη σχετική τιμή αναφοράς, καθώς επίσης ότι η προσαρμογή επιβάλλεται να είναι μεγαλύτερη σε περιόδους ευνοϊκής οικονομικής συγκυρίας και μπορεί να είναι μικρότερη σε οικονομικά δύσκολες περιόδους. Μολονότι οι κυκλικές συνθήκες βελτιώνονται σταθερά κατά τη διάρκεια του προγράμματος, το διαρθρωτικό αποτέλεσμα προγραμματίζεται να βελτιωθεί μόνον κατά 0,25% του ΑΕΠ.

25. Όπως ορίζει το σύμφωνο σταθερότητας και ανάπτυξης, "μείζονες διαρθρωτικές μεταρρυθμίσεις" που έχουν επαληθεύσιμο αντίκτυπο στην μακροπρόθεσμη διατηρησιμότητα των δημόσιων οικονομικών πρέπει να λαμβάνονται υπόψη όταν καθορίζεται η πορεία προσαρμογής για την επίτευξη του ΜΠΣ του προγράμματος ή όταν αποφασίζεται αν θα επιτραπεί μια προσωρινή απόκλιση από τον στόχο αυτόν. Η μεσοπρόθεσμη δημοσιονομική στρατηγική του προγράμματος αντιπροσωπεύει μια προσωρινή απόκλιση από την πορεία προσαρμογής για την επίτευξη του ΜΠΣ του προγράμματος. Συγκεκριμένα, μεταξύ 2005 και 2007, περίοδο προοδευτικής εφαρμογής των προαναφερόμενων οικονομικών μεταρρυθμίσεων, η προσαρμογή ενόψει του ΜΠΣ είναι ελάχιστη ή ανύπαρκτη. Ωστόσο, οι διαρθρωτικές μεταρρυθμίσεις στις οποίες βασίζεται η προσωρινή απόκλιση δεν παρουσιάζονται αρκετά λεπτομερώς. Εκτός αυτού, το πρόγραμμα δεν περιλαμβάνει ανάλυση κόστους-ωφελείας ούτε αποδείξεις του σημαντικού ευεργετικού αντίκτυπου στη μακροπρόθεσμη διατηρησιμότητα των δημόσιων οικονομικών. Ως εκ τούτου, η προσωρινή απόκλιση από την πορεία προσαρμογής προς τον ΜΠΣ του προγράμματος δεν ανταποκρίνεται στις επιταγές του αναθεωρημένου συμφώνου σταθερότητας και ανάπτυξης.

26. Υπολογίζεται ότι το 2005 το ακαθάριστο δημόσιο χρέος ανήλθε σε 29,0% του ΑΕΠ, ήταν δηλαδή πολύ κατώτερο του 60% του ΑΕΠ, που αποτελεί την τιμή αναφοράς βάσει της Συνθήκης. Το πρόγραμμα προβλέπει ελαφρά αύξηση του δείκτη χρέους κατά την επόμενη διετία, με κορύφωσή του στο 29,8% του ΑΕΠ το 2007. Αναμένεται ότι έως το 2008 το χρέος θα μειωθεί σε 29,4% του ΑΕΠ.

27. Σε ό,τι αφορά τη διατηρησιμότητα των δημόσιων οικονομικών, εκτιμάται ότι η Σλοβενία αντιμετωπίζει μεγάλο κίνδυνο εξαιτίας του προβλεπόμενου δημοσιονομικού κόστους της δημογραφικής γήρανσης[6]. Ο σχετικά χαμηλός δείκτης χρέους θα συμβάλλει στον περιορισμό του δημοσιονομικού αντίκτυπου της γήρανσης του πληθυσμού. Η Σλοβενία, ωστόσο, θα αντιμετωπίσει ούτως ή άλλως μια πολύ μεγάλη αύξηση των κρατικών δαπανών. Μολονότι η μεταρρύθμιση του συστήματος συντάξεων το 1999 περιόρισε σε μεγάλο βαθμό τη μελλοντική αύξηση των δαπανών αυτών, η επίδρασή της αντισταθμίστηκε εν μέρει από έναν νέο κανόνα αναπροσαρμογής των συντάξεων (μετάβαση από μερική σε πλήρη αναπροσαρμογή των συντάξεων με βάση τους μισθούς). Όπως αναγνωρίζεται στο πρόγραμμα, σε κάποιο σημείο θα χρειασθούν περαιτέρω μεταβολές στα συστήματα συντάξεων προκειμένου να συγκρατηθεί μελλοντικά η αύξηση των κρατικών δαπανών και να μειωθεί ο κίνδυνος για τη μακροπρόθεσμη διατηρησιμότητα. Εάν δεν ληφθούν περαιτέρω μέτρα για την ελάττωση των πιέσεων που ασκούνται από πλευράς δαπανών που σχετίζονται με την δημογραφική γήρανση, θα τεθεί σε κίνδυνο η μακροπρόθεσμη διατηρησιμότητα των δημόσιων οικονομικών Ο προσεκτικός προγραμματισμός και η έγκαιρη λήψη μέτρων διαδραματίζουν αποφασιστικό ρόλο στο θέμα αυτό.

28. Τα σχεδιαζόμενα μέτρα στον τομέα των δημόσιων οικονομικών συμβαδίζουν εν πολλοίς με τους γενικούς προσανατολισμούς των οικονομικών πολιτικών, που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008. Ωστόσο, η μακροπρόθεσμη διατηρησιμότητα των δημόσιων οικονομικών δεν προσδιορίζεται ρητά ως πολιτική προτεραιότητας. Τα μέτρα παραμένουν ασαφή και δεν επιτρέπουν την αξιολόγηση της σκοπιμότητας της υπόψη στρατηγικής μακροπρόθεσμα.

29. Το εθνικό πρόγραμμα μεταρρυθμίσεων της Σλοβενίας, που υποβλήθηκε στις 28 Οκτωβρίου 2005 στο πλαίσιο της ανανεωμένης στρατηγικής της Λισσαβόνας για την ανάπτυξη και την απασχόληση, θέτει ως βασική προτεραιότητα την υιοθέτηση του ευρώ το 2007. Το επικαιροποιημένο πρόγραμμα σύγκλισης, σκοπός του οποίου είναι να δημιουργηθούν οι προϋποθέσεις για την επιτυχή ένταξη στην ΟΝΕ βελτιώνοντας, μεταξύ άλλων, την ποιότητα των δημόσιων οικονομικών, συνδέεται στενά με το εθνικό πρόγραμμα μεταρρυθμίσεων και τον περιεκτικό κατάλογο μέτρων πολιτικής που αυτό περιλαμβάνει. Δεδομένου, όμως, ότι ορισμένα μέτρα έχουν μείνει σε μεγάλο βαθμό απροσδιόριστα, οι δημοσιονομικές συνέπειες των δράσεων που περιλαμβάνονται στο εθνικό πρόγραμμα μεταρρυθμίσεων δεν έχουν ληφθεί υπόψη στις δημοσιονομικές προβλέψεις του προγράμματος σύγκλισης.

Με βάση την ανωτέρω αξιολόγηση το Συμβούλιο σημειώνει ότι το πρόγραμμα, αφενός, αποσκοπεί στη συγκράτηση του πληθωρισμού σε επίπεδα που πλησιάζουν τον μέσο όρο της ΕΕ και, αφετέρου, προβλέπει μια πορεία βαθμιαίας δημοσιονομικής προσαρμογής. Το Συμβούλιο είναι της γνώμης ότι είναι σκόπιμο η Σλοβενία:

i) να σημειώσει ταχύτερη πρόοδο όσον αφορά την επίτευξη του ΜΠΣ του προγράμματος, ιδίως μέσω του προσδιορισμού και της εφαρμογής των μέτρων στα οποία βασίζεται η προγραμματιζόμενη μείωση του δείκτη δαπανών, καθώς και μέσω καταβολής μιας εμπροσθοβαρούς προσπάθειας προσαρμογής,

ii) να λάβει περαιτέρω μέτρα για τη βελτίωση της μακροπρόθεσμης διατηρησιμότητας των δημόσιων οικονομικών, ιδίως σε σχέση με το σύστημα συντάξεων.

Σύγκριση των βασικών μακροοικονομικών και δημοσιονομικών προβλέψεων

2004 | 2005 | 2006 | 2007 | 2008 |

Πραγματικό ΑΕΠ (% μεταβολής) | ΠΣ Δεκ. 2005 | 4,2 | 3,9 | 4,0 | 4,0 | 3,8 |

COM Νοέμβ. 2005 | 4,2 | 3,8 | 4,0 | 4,2 | μ.δ.σ. |

ΠΣ Ιαν. 2005 | 4,0 | 3,8 | 3,9 | 4,0 | μ.δ.σ. |

Πληθωρισμός ΕνΔΤΚ (%) | ΠΣ Δεκ. 2005 | 3,6 | 2,5 | 2,5 | 2,4 | 2,4 |

COM Νοέμβ. 2005 | 3,6 | 2,6 | 2,5 | 2,5 | μ.δ.σ. |

ΠΣ Ιαν. 2005 | 3,6 | 3,0 | 2,7 | 2,6 | μ.δ.σ. |

Κενό παραγωγής (% του δυνητικού ΑΕΠ) | ΠΣ Δεκ. 20051 | -1,4 | -1,2 | -0,7 | -0,3 | 0,0 |

COM Νοέμβ. 20055 | -1,2 | -0,9 | -0,5 | 0,2 | μ.δ.σ. |

ΠΣ Ιαν. 20051 | -1,2 | -1,2 | -1,3 | -1,3 | μ.δ.σ. |

Αποτέλεσμα γενικής κυβέρνησης (% του ΑΕΠ) | ΠΣ Δεκ. 2005 | -2,1 | -1,7 | -1,7 | -1,4 | -1,0 |

COM Νοέμβ. 2005 | -2,1 | -1,7 | -1,9 | -1,6 | μ.δ.σ. |

ΠΣ Ιαν. 2005 | -2,1 | -2,1 | -1,8 | -1,1 | μ.δ.σ. |

Πρωτογενές αποτέλεσμα (% του ΑΕΠ) | ΠΣ Δεκ. 2005 | -0,5 | -0,2 | -0,3 | -0,1 | 0,2 |

COM Νοέμβ. 2005 | -0,2 | -0,1 | -0,4 | -0,2 | μ.δ.σ. |

ΠΣ Ιαν. 2005 | -0,3 | -0,4 | -0,2 | 0,4 | μ.δ.σ. |

Κυκλικά προσαρμοσμένο δημοσιονομικό αποτέλεσμα (% του ΑΕΠ) | ΠΣ Δεκ. 20051 | -1,4 | -1,2 | -1,4 | -1,3 | -1,0 |

COM Νοέμβ. 2005 | -1,5 | -1,5 | -1,7 | -1,7 | μ.δ.σ. |

ΠΣ Ιαν. 20051 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |

Διαρθρωτικό αποτέλεσμα2 (% του ΑΕΠ) | ΠΣ Δεκ. 20053 | -1,4 | -1,2 | -1,4 | -1,3 | -1,0 |

COM Νοέμβ. 20054 | -1,5 | -1,5 | -1,7 | -1,7 | μ.δ.σ. |

ΠΣ Ιαν. 2005 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |

Ακαθάριστο δημόσιο χρέος (% του ΑΕΠ) | ΠΣ Δεκ. 2005 | 29,5 | 29,0 | 29,6 | 29,8 | 29,4 |

COM Νοέμβ. 2005 | 29,8 | 29,3 | 29,5 | 29,2 | μ.δ.σ. |

ΠΣ Ιαν. 2005 | 30,2 | 30,7 | 30,9 | 29,7 | μ.δ.σ. |

Σημειώσεις: 1 Υπολογισμοί των υπηρεσιών της Επιτροπής με βάση τις πληροφορίες που παρέχονται στο πρόγραμμα. 2 Κυκλικά προσαρμοσμένο αποτέλεσμα (όπως και στις προηγούμενες στήλες) πλην εκτάκτων και λοιπών προσωρινών μέτρων. 3 Το πρόγραμμα δεν περιλαμβάνει έκτακτα και λοιπά προσωρινά μέτρα. 4 Στις προβλέψεις των υπηρεσιών της Επιτροπής δεν περιλαμβάνονται έκτακτα και λοιπά προσωρινά μέτρα. 5 Βάσει εκτιμώμενης δυνητικής αύξησης 3,7%, 3,5%, 3,5% και 3,5% αντιστοίχως για την περίοδο 2004-2007. Πηγή: Πρόγραμμα σύγκλισης (ΠΣ), φθινοπωρινές οικονομικές προβλέψεις των υπηρεσιών της Επιτροπής του 2005 (COM), υπολογισμοί των υπηρεσιών της Επιτροπής. |

[1] ΕΕ L 209, 2.8.1997, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[2] Γνώμη της οικονομικής και δημοσιονομικής επιτροπής σχετικά με τις «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που ενεκρίθη από το Συμβούλιο ECOFIN στις 11 Οκτωβρίου 2005.

[3] Το πρόγραμμα παρουσιάζει κενά όσον αφορά τα υποχρεωτικά και προαιρετικά δεδομένα που προβλέπονται από τον νέο κώδικα δεοντολογίας Συγκεκριμένα λείπουν υποχρεωτικά στοιχεία όσον αφορά την αύξηση της παραγωγικότητας της εργασίας. Λείπουν, επίσης, ορισμένα προαιρετικά στοιχεία όσον αφορά την εξέλιξη της αγοράς εργασίας, τα τομεακά αποτελέσματα και την εξέλιξη του χρέους γενικής κυβέρνησης. Τέλος, δεν περιλαμβάνεται ο πίνακας με τις δαπάνες γενικής κυβέρνησης ανά λειτουργία.

[4] ΕΕ L 209, 2.8.1997, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[5] Το πρόγραμμα παρουσιάζει κενά όσον αφορά τα υποχρεωτικά και προαιρετικά δεδομένα που προβλέπονται από τον νέο κώδικα δεοντολογίας Συγκεκριμένα λείπουν υποχρεωτικά στοιχεία όσον αφορά την αύξηση της παραγωγικότητας της εργασίας. Λείπουν, επίσης, ορισμένα προαιρετικά στοιχεία όσον αφορά την εξέλιξη της αγοράς εργασίας, τα τομεακά αποτελέσματα και την εξέλιξη του χρέους γενικής κυβέρνησης. Τέλος, δεν περιλαμβάνεται ο πίνακας με τις δαπάνες γενικής κυβέρνησης ανά λειτουργία.

[6] Λεπτομέρειες για τη μακροπρόθεσμη διατηρησιμότητα παρέχονται στην τεχνική αξιολόγηση του προγράμματος από τις υπηρεσίες της Επιτροπής

(http://europa.eu.int/comm/economy_finance/about/activities/sgp/main_en.htm)